Ma “boelie” dogter met fotoHailey Schneider ŉ Ontstoke ma van North Carolina in Amerika het groot reaksie uitgelok nadat sy haar dogter op sosiale media verneder het. Cara Schneider het haar dogter, Hailey, gedwing om met ŉ plakkaat vir ŉ foto te poseer. Op die plakkaat staan geskryf: “My naam is Hailey. Ek is ŉ goedhartige, goedgesinde, slim meisie, maar ek maak swak besluite met sosiale media. As straf, verkoop ek my iPod en sal die opbrengs aan die organisasie Beat Bullying skenk, in ŉ poging om my gedrag te verander en om bewusmaking te skep oor afknouery. Dit is verkeerd om iemand te boelie.” Dié vernederende foto is op die ma se Facebook-blad gelaai, berig The Examiner. Die foto het opslae gemaak op die internet nadat dit op Reddit beland het. Sommige gebruikers het Schneider ondersteun, maar ander voer aan sy is besig om self haar dogter te boelie. Schneider het haar optrede verdedig en gesê sy probeer net haar bes. Sy het later op haar Facebook-blad bekend gemaak dat sy al ander metodes probeer het om Hailey te straf, maar dat dit nie gewerk het nie. Sy het ook nie gedink dat die foto soos ŉ veldbrand sou versprei nie, en het dit afgehaal net nadat die iPod verkoop is. “Onthou, jy sien net ŉ foto, jy ken nie ons storie nie,” het sy gemaan.